ЦIияб хIукуматги цIиял тIалабалги\n29 декабралда республикаялъул нухмалъулесул ишал тIуралев Сергей Меликовас тасдикъ гьабуна цIияб хIукумат.\nХIукуматалъул нухмалъулесул тIоцересел заместителаллъун тIамуна Нюсрет ГIумаровги Батир Эмеевги.\nНюсрет ГIумаров хIалтIулев вукIана республикаялъул нухмалъулесул ва хIукуматалъул администрациялда.\nБатир Эмеев - республикаялъул промышленносталъул министрасул ишал тIуралевлъун.\nАнатолий Карибовги, Владимир Лемешкоги, ГIабдулмуслим ГIабдулмуслимовги, Муслим Телякавовги, Рамазан Жафаровги рукIарабго хъулухъалда - хIукуматалъул нухмалъулесул заместителаллъун тана.\nРакьулгун ва малмулкалъул гьоркьорлъабазул рахъалъ министрлъун тIамуна Заур Эминов.\nТIабигIиял сурсатазул ва экологиялъул рахъалъ министрасул хъулухъалде тIамуна РахIман ХIамидов.\nГIорхъолъа рорчIарал ахIвал- хIалазул, тIабигIиял балагьазул ва гражданияб оборонаялъул министрлъун тана, цевеккунги гьелъул вукIарав нухмалъулев Нариман ГъазимухIамадов. Гьединго республикаялъул гIолилазул министрлъун тасдикъ гьавуна Камил СагIидовги.\nДармилгун промышленносталъул министрлъун тIамуна Низами Халидов. Экономикаялъулгун бакIалъулаб цебетIеялъул министрлъун - Руслан ГIалиев.\nРосдал магIишаталъулгун нигIматазул министрлъун тIамуна чанго соналъ цевеги гьелъул нухмалъулевлъун вукIарав Батал Баталов.\nЖКХялъулгун энергетикаялъул министрлъун вачIана Манвел Мажонц.\nИнформатизациялъул, бухьеналъул ва массовиял коммуникациязул министерство кIийиде бикьана. Гьелъул гьабуна Печаталъулгун информациялъул министерство ва нухмалъулевлъун тIамуна, чанго соналъ цевеги гьебго хъулухъалда вукIарав ГIумаргIусман ХIажиев. Массовиял коммуникациязул бакIалда гIуцIараб, Цифровоялъулаб министерствоялъул нухмалъулевлъун тIамуна, гъоркьго вукIарав министр Сергей Снегирев.\nГьединго жидерго хъулухъал цIунана бакIал раялъул министр Малик Баглиевасги, Культураялъул министерствоялъул нухмалъулей Зарема Бутаевалъги, транспорталъулгун нухазул магIишаталъул министр Ширухан ХIажимурадовасги, миллияб политикаялъул ва диниял ишазул рахъалъ министр Энрик Муслимовасги, лъай кьеялъул министр Уммупазил ГIумаровалъги, туризмалъул ва халкъияб махщелчилъиялъул рахъалъ министр Расул Ибрагьимовасги.\nГъоркьго букIараб хъулухъалда тана финансазул министр Юнус СагIадуевги, спорталъулгун физкультураялъул министр МухIамад МухIамадовги, жидерго хъулухъ цIунана захIматалъулгун социалияб цебетIеялъул министрлъун йикIарай Изумруд Мугутдиновалъги ва юстициялъул министр КазимухIамад Сефиркъурбановасги.\nРеспубликаялъул бетIерасул ва хIукуматалъул администрациялъул нухмалъулесул тIоцевесев заместительлъун тIамуна Мурад Казиев. Гьединго республикаялъул хIукуматалъул капиталиял бакIал раялъулаб управлениялъул нухмалъулевлъун тIамуна МухIамад ГIазизов.\nЭкономикаялъулгун бакIалъулаб цебетIеялъул министрлъун вукIарав ХIажи Султановасеги цIияб хъулухъ кьуна. Новолак районалъул халкъ цIияб бакIалде гочинабиялъул ва ГIавухъ район цIигьабун гIуцIиялъул суалазул рахъалъ, республикаялъул хIукуматалда рагьараб управлениялъул нухмалъулевлъун тIамуна гьев.\nКультураялъул нахърателал цIунулеб ДРялъул агентствоялъул нухмалъулевлъун тIамуна МахIач Мусаев. Республикаялъул ГIелмияб централъул археологиялъулгун тарихалъул ва этнографиялъул институталъул нухмалъулевлъун вукIана гьев гьанжелъизегIан.\nЖанир чIолел рукъзабазул рахъалъ Пачалихъалъулаб инспекциялъул нухмалъулевлъун тIамуна Сергей Касьянов.\nРеспубликаялъул ветеринарияб комитеталъул нухмалъулевлъун тIамуна МухIамад Шапиев, пачалихъияб къайицIа босиялъул рахъалъ комитеталъул нухмалъулевлъун - Жафар ХIажибеков.\nРохьил магIишаталъул рахъалъ комитеталъул нухмалъулевлъун тIамуна Вагьаб ГIабдулхIамидов, тарифазул рахъалъ республикаялъул хъулухъалъул нухмалъулевлъун тана Камил ГIалигъалбацIов, Россиялъул президентасда цеве нилъер республикаялъул кидагосев вакиллъун тIамуна Жамаладин ХIасанов.\nФинансазда хадуб хал кколеб ДРялъул пачалихъалъулаб хъулухъалъул нухмалъулевлъун тасдикъ гьавуна МахIач Ибрагьимов. Гьеб ккола цебе Финансазул министерствоялъул къайимлъиялда гъоркьги букIун, гьанже гьелдаса батIа тIезабун гIуцIараб цIияб хъулухъ.\nДругие материалы в этой категории: « Баракатаб батаги!\tРощнол гохIазда нахъа кIиго шагьар »